tartuNLP/wikipedia-smugri-20251201 huggingface dataset:
WikiTribune

Wikitribune oli yhteisöllinen uutissivusto, jossa ammattitoimittajat tutkivat ja raportoivat uutisia vapaaehtoisten kanssa, jotka kuratoivat artikkeleita oikolukemalla, tarkistamalla faktoja, ehdottamalla muutoksia ja lisäämällä lähdeviittauksia. Internet-yrittäjä Jimmy Wales julkisti sivuston huhtikuussa 2017. Wikitribune ei ole sidoksissa Wikipediaan tai sen tukiorganisaation, Wikimedia Foundationiin.
"Ensimmäistä kertaa ammattitoimittajat ja kansalaistoimittajat toimivat rinakkain tasavertaisina kirjoittamassa tarinoita tapahtumista, muokaavat niitä livenä tapahtumien kehittyessä ja joita aina tukee yhteisön faktojen tarkistus ja uudelleentarkistus", Wales sanoi. Walesin tarkoitus on, että projekti auttaa taistelemaan verkon valeuutisia vastaan. Hänen kerrotaan motivoituneen vastaamaan tähän ongelmaan kuultuaan Yhdysvaltain presidentin neuvonantajan Kellyanne Conwayn käyttävän televisiohaastattelussa ilmaisua "vaihtoehtoiset faktat".
Vuonna 2019 sen verkko-osoite muuttui ohjaukseksi uuteen WT.Social-palveluun.
Liiketoimintamalli.
Wikitribunea rahoittavat avustajat; mitä enemmän varoja ne pystyvät keräämään, sitä enemmän toimittajia he voivat työllistää. Joukkorahoitus avattiin 25. huhtikuuta 2017. Kannattajia pyydetään maksamaan 10 puntaa tai 15 dollaria kuukaudessa, mutta uutisiin pääsy on ilmaista. On todettu, että jos osakkeenomistajia, mainostajia ja tilaajia ei ole, kaupalliset paineet vähentyvät ja maksavat jäsenet voivat ehdottaa aiheita. Sivuston lahjoittavat tukijat auttavat myös päättämään, mihin aiheisiin sivusto keskittyy.
Toimittajien täytyy tarjota tosiasialle lähde tai tarjota täysi selostus ja tallenne haastatteluista. Yleisö voi muokata ja päivittää artikkeleita. Päivitys julkaistaan kuitenkin vasta, kun sen hyväksyy henkilökunta tai luotetut vapaaehtoiset.
Neuvonantajiksi Jimmy Walesille on nimetty Lily Cole, Jeff Jarvis, Guy Kawasaki ja Lawrence Lessig.
Walesin yritys Jimmy Group, jonka hän perusti ennen huhtikuuta 2017, on hakenut tavaramerkkiä hankkeelle nimellä "Wikitribune". Sivuston esikatseluversio julkistettiin valikoidulle yleisölle, kuten tiedotusvälineille.
WikiTribunella on ollut 12 toimittajaa ja yhteensä 13 toimittajaa. Lokakuussa 2018 Wales ilmoitti että siirrytään täysin työntekijättömään malliin.
Vastaanotto.
Adrienne LaFrance tarkasteli ehdotusta ""Atlanticissa". Hän on työskennellyt aikaisemmin Pierre Omidyarin perustamassa "Honolulu Civil Beatissa", joilla on samankaltaisia ajatuksia "vertaisarvioiduista uutisista". Hän arveli hankkeesta, että esitetty suunnitelma on liian kunnianhimoinen, kun kymmenhenkinen henkilökunta ei riitä kattamaan globaleja uutisia ja vapaaehtoisten panoksen hallinta olisi aikaa vievää.
Katso myös.
Lukijoiden tukemia uutissivustoja
Red Dog (laskettelurinne)

Red Dog on laskettelurinne Palisades Tahoen talviurheilukeskuksessa Placerin piirikunnassa Kaliforniassa Yhdysvalloissa.
Red Dogissa järjestettiin Squaw Valleyn talviolympialaisten naisten tekniikkalajikilpailut. Siinä on myös järjestetty alppihiihdon maailmancupin tekniikkalajikilpailuja.
Reitti.
Red Dog -rinne alkaa 2 302 metriä merenpinnan yläpuolella Snow King -vuoren huipulta. Suurpujottelu alkaa 2 304 metriä merenpinnan yläpuolelta "No Name Face" -osuudella, joka alkaa lyhyellä jyrkänteellä, josta saadaan alkuvauhdit lähes tasaiselle kapealle vuoren harjanteen päällä kulkevalle osuudelle.
No Name Facen jälkeen tulevat "Upper Dog Leg" ja "Lower Dog Leg" -osuudet, jotka ovat kumpuilevia jyrkänteitä.
Sitten tulee "Red Dog Face" -jyrkänne, jonka jälkeen rinne päättyy 1 890 metriä merenpinnan yläpuolella Palisades Base Arealle.
Škoda Karoq

Škoda Karoq on Škoda Auton vuodesta 2017 lähtien valmistama crossover-tyyppinen automalli, joka korvasi Škoda Yetin. Malli esiteltiin Frankfurtin autonäyttelyssä syksyllä 2017. Se sijoittuu mallistossa pienemmän Kamiqin ja suuremman Kodiaqin väliin.
Vuoden 2017 Euro NCAP -kolaritestistä Karoq sai tulokseksi täydet viisi tähteä.
Karoqin bensiinimoottorit ovat 1,0- (115 hv) ja 1,5-litraiset (150 hv) TSI-moottorit. Dieselvaihtoehtoina ovat 1,6 TDI (115 hv) ja 2,0 TDI (150/190 hv). Tehokkaimman dieselmoottorin yhteydessä on aina neliveto ja seitsemänportainen DSG-kaksoiskytkinvaihteisto.
Pariisin autonäyttelyssä syksyllä 2018 esiteltiin Karoqin normaaliversion rinnalle kaksi uutta mallia, urheilullisempi Sportline ja maasturimaisempi Scout. 
Marraskuussa 2021 esiteltiin kasvojenkohotuksen kokenut Karoq. Ulkonäöllisinä muutoksina auto sai uuden etupuskurin ja -säleikön, lisäksi sekä etu- että takavalot on muotoiltu aiempaa matalammiksi. Uusi lisävaruste on LED-matriisivalot.
Gomphotheriidae

Gomphotheriidae on monimuotoinen sukupuuttoon kuolleiden norsueläinten heimo. Ne olivat levinneet laajalle Pohjois-Amerikassa mioseeni- ja plioseeni-epokkien aikana, 12–1,6 miljoonaa vuotta sitten. Jotkut elivät osissa Euraasiaa, Beringiaa, ja suuren Amerikan eläimistövaihdon jälkeen, Etelä-Amerikkaa.
Noin viisi miljoonaa vuotta sitten ne alkoivat vähitellen jäädä modernien norsujen syrjäyttämiksi. Kahdesta viimeisestä eteläamerikkalaista suvusta "Cuvieronius" kuoli sukupuuttoon vasta suunnilleen 9 000 vuotta sitten. "Stegomastodonin" 6 000 vuotta vanhoja jäänteitä on löydetty Magdalenan jokilaaksosta, Kolumbiasta. Gomphotheerit selvisivät myös Meksikossa ja Keski-Amerikassa aina pleistoseenin lopulle.
Zdravko Hebel

Zdravko Hebel (21. tammikuuta 1943 Zagreb, Jugoslavian kuningaskunta – 12. elokuuta 2017 Zagreb) oli kroatialainen vesipalloilija, joka edusti Jugoslaviaa.
Vuosina 1958–1963 hän edusti Naprijed Zagrebia ja vuosina 1963–1977 Mladost Zagrebia, jonka kanssa hän voitti Mestarien liigan vuosina 1967–1969 ja 1971 sekä cup-voittajien cupin ja Euroopan supercupin vuonna 1976. Vuosina 1968–1970 hän pelasi Jugoslavian maajoukkueessa, jonka kanssa hän voitti kultaa Méxicon kesäolympialaisissa 1968.
Vuosina 1978–1988 Hebel toimi vesipallotuomarina (vuodesta 1985 kansainvälinen tuomari). 16. lokakuuta 2000 hänet valittiin Kroatian Olympiakomitean puheenjohtajaksi. Hebel erosi tehtävästään 16. syyskuuta 2002 ja 16. lokakuuta 2002 Zlatko Mateša valittiin hänen seuraajakseen.
Hebel oli naimisissa käsipalloilijan Zlata Rebernjakin kanssa ja heillä oli kaksi lasta.
Crowmoor

Crowmoor ( tai "varisnummi") on kuiva englantilaistyyppinen Sinebrychoffin siiderin tuotemerkki, joka on kehitetty Suomessa ja jota valmistetaan Sinebrychoffin Keravan panimolla. Crowmoor lanseerattiin vuonna 2002. Valikoimaan kuuluvat kuiva omenasiideri Crowmoor Dry Apple ja erittäin kuiva ja hapokas omenasiideri Extra Dry Apple sekä Dark Apple. Vuonna 2016 Crowmoor-tuotemerkille lanseerattiin uusi Country Cider -siiderisarja Hazy &amp; Sour, josta osa tuotteessa käytetystä omenamehusta on suodattamatonta, jolloin juoma on luonnollisen sameaa. Juomien alkoholipitoisuus on 4,7 prosenttia.
Tuotetta on ollut aiemmin saatavilla myös päärynänmakuisena sekä Crowmoor Country Cider Still -hanapakkauksena, joka oli hiilihapotonta 4,5-prosenttista siideriä.
Crowmoor on 2010-luvun alkupuolelta alkaen ollut useana vuonna Suomen arvostetuin siideribrändi "Markkinointi &amp; Mainonta" -lehden ja Taloustutkimuksen vuosittaisessa Brändien arvostus -kyselyssä.
Crowmoor Extra Dry Apple nimettiin Suomen parhaaksi siideriksi vuoden 2010 Helsingin Olutfestivaalin HBF:n siiderikisassa.
Koristeheinä

Koristeheinät ovat koristekasveina käytettäviä heiniä eli heinäkasvien (Poaceae) heimoon kuuluvia kasveja. Koristeheiniksi kutsutaan joskus myös muita jokseenkin heiniltä näyttäviä kasveja, kuten saroja ("Carex"), sädekaisloja ("Cyperus"), piippoja ("Luzula") tai vihvilöitä ("Juncus"), vaikka kasvitieteellisesti nämä eivät olekaan heinäkasveja. Sarat ja sädekaislat kuuluvat sarakasvien (Cyperaceae) heimoon, piipot ja vihvilät taas vihviläkasvien (Junceaceae) heimoon, eivätkä ne siis ole ihan läheistä sukua heinille. Heinäkasvit, sarakasvit ja vihviläkasvit kuuluvat kuitenkin kaikki samaan Poales-lahkoon.
Koristeheinillä voivat koristeellisen näköisiä ja värisiä olla kasvien kukinnot, kuten useilla vasuheinälajeilla ja -lajikkeilla, tai koko kasvustot, kuten sininadalla ("Festuca" Glauca-Ryhmä). Leveälehtisillä lajeilla ja lajikkeilla voivat olla koristeellisiksi jalostettuja myös lehdet, kuten kirjopuntarpäällä ("Alopecurus pratensis" 'Aureovariegatus') tai viiruhelvellä ("Phalaris arundinacea" 'Picta').
Alexander Acosta

Rene Alexander (Alex) Acosta (s. 16. tammikuuta 1969) on Yhdysvaltain aiempi työministeri. Hän on työskennellyt myös syyttäjänä.
Presidentti Donald Trump nimitti Acostan ehdokkaakseen maan työministeriksi 16. helmikuuta 2017 tehtävään alun perin kaavaillun Andrew Puzderin luovuttua ehdokkuudestaan. Senaatti vahvisti Acostan nimityksen 27. huhtikuuta. Acosta on koulutukseltaan lakimies, ja hän on uransa eri vaiheissa toiminut sekä yksityisellä sektorilla, yliopistoviroissa että keskeisissä liittovaltion oikeus- ja työmarkkinahallinnon tehtävissä. Acosta on kotoisin Miamista, Floridasta, jonne hänen vanhempansa olivat aikoinaan saapuneet Kuubasta.
Syyttäjänä ollessaan Acosta järjesti sopimuksella sittemmin itsemurhan tehneelle miljonäärille Jeffrey Epsteinille seksuaalirikosoikeudenkäynnissä lyhyen vankilatuomion. Asiasta aiheutuneen kohun vuoksi Acosta erosi työministerin tehtävästä heinäkuussa 2019. Trump nimitti toistaiseksi tehtävää hoitamaan varatyöministeri Patrick Pizzellan.
Never Ever Let You Go

Never Ever Let You Go (alun perin tanskaksi "Der står et billede af dig på mit bord") on Rollo &amp; Kingin esittämä kappale, jolla he edustivat Tanskaa vuoden 2001 Eurovision laulukilpailussa Tanskan Kööpenhaminassa.
Kappale sijoittui Euroviisuissa toiseksi 177 pisteellä.
Bengalin nälänhätä 1770

Bengalin nälänhätä 1770 (, "Chhiattōrer monnōntór") oli vuosien 1769–1773 aikana Britannian hallitsemassa Intian itäosan Bengalissa vallinnut katastrofi. Sen aikana Bengalin asukkaista kuoli yksi kolmasosa eli noin 5–10 miljoonaa bengalilaista..
Nälänhätä alkoi vuoden 1769 kuivuudesta ja kahden peräkkäisen riisisadon menettämisestä. Aluetta hallinnut Englannin Itä-Intian kauppakomppania ei ryhtynyt humanitaariseen toimintaan, koska se piti riisin noussutta hintaa yhtiön tuloksen kannalta hyvänä. Nälän jälkeen loppuvuonna 1770 alueelle levisi isorokkoepidemia. Kauppakomppania tehosti verojen keruuta, kun sen oli poikkeusolojen takia vaikea saada normaalia määrää verotuloja. Kokonaisuutena arvioiden Iso-Britannia ei pyrkinyt helpottamaan nälänhätää juuri mitenkään. Katastrofi olikin suuressa määrin ihmisten toiminnan aiheuttama, vaikka se alkoi luonnonkatastrofina.
Luettelo Viron joista

Luettelo Viron joista ei ole kattava luettelo kaikista 7 000 Viron joesta tai ojasta. Noin 90 % joista on alle 10 kilometriä pitkiä, ja pisimmistäkin vain kymmenen on yli 100 kilometriä pitkiä.
Osa jokien nimistä on suomalaisia, mutta useimmista käytetään suoraan virolaista muotoa. Ne ovat suomalaisille helppoja lausua ja ymmärtää.
Luettelo Viron joista.
Alla on lueteltu vain ne suuremmat vesistöjen pääuomat, jotka laskevat mereen, Võrtsijärveen tai Peipsijärveen. Muut joet ovat joko pieniä tai sivujokia. Merkittävät pienet joet tai pääuomien sivujoet on käsitelty omissa alavesistöalueissa.
Länsi-Viron vesistöalue.
Länsi-Viron vesistöalue on esitelty alavesistöalueittain.
 Nõva jõgi, Veskijõgi, Vihterpalu jõgi, Kloostri jõgi, Vasalemma jõgi, Keila jõgi, Väänä jõgi, Pirita jõgi, Jägala jõgi ja Valgejõgi 
 Riguldi jõgi, Sala jõgi, Taebla jõgi, Rannamõisa jõgi ja Kasari jõgi
Itä-Viron vesistöalue.
Itä-Viron vesistöalue on esitelty alavesistöalueittain.
 Loobu jõgi, Selja jõgi, Toolse jõgi, Kunda jõgi, Pada jõgi, Purtse jõgi ja Püha jõgi
Koivan vesistöalue.
Koivan vesistöalueella on vain yksi alavesistöalue.
Leppäkoski

Leppäkoski- tai Leppäskoski-nimisiä koskia on Suomessa ja lähialueilla useita. Kosket ovat antaneet nimen monelle yrityksille. Leppäkoski on myös suomalainen sukunimi.
Michael Praed

Michael Praed (alk. Michael David Prince, s. 1. huhtikuuta 1960 Berkeley, Gloucestershire, Englanti, Britannia) on brittiläinen näyttelijä. Hän on näytellyt muun muassa Robin Hoodin (Robin of Loxley) roolissa 1980-luvun televisiosarjassa "Robin of Sherwood".
Praed esiintyi vuosina 1985–1986 yhdysvaltalaisessa saippuasarjassa "Dynastia". Vuonna 2000 hän näytteli Phileas Foggia tieteissarjassa "The Secret Adventures of Jules Verne". Hän näytellyt myös teatterirooleissa draama- ja musikaalinäytelmissä sekä toiminut dokumenttielokuvien kertojaäänenä. 
Praed on toiminut vuodesta 2003 lähtien kertojana historiallisessa "Timewatch"-dokumenttisarjassa. Hän esitti vuonna 2009 teatterissa kapteeni von Trappia musikaalissa "The Sound of Music". Vuodesta 2016 Praed on näytellyt Frank Claytonia ITV:n draamasarjassa "Emmerdale".
Riddarbackenin rautatietunneli

Riddarbackenin rautatietunneli on rantaradalla Siuntion kunnassa sijaitseva rautatietunneli. Tunnelin pituus on 286 metriä ja se on valmistunut vuonna 1985 Kelan ja Viiman välisen rataoikaisun yhteydessä. Tunnelin aukon poikkipinta-ala on 38,6 neliömetriä. Tunnelissa junien suurin sallittu nopeus kallistuvakorisella kalustolla on 180 km/h, kaksikerrosvaunuista koostuvilla junilla 120 km/h ja muilla junilla 160 km/h.
Noin 800 metriä Riddarbackenin tunnelista Kirkkonummen suuntaan sijaitsee Lillgårdin rautatietunneli.
Rasila

Rasila on sukunimi, joka on muun muassa seuraavilla suomalaisilla henkilöillä:
Henri Christophe

Henri Christophe (6. lokakuuta 1767 – 8. lokakuuta 1820) oli haitilainen kansanjohtaja, joka julistautui vuonna 1811 Haitin kuninkaaksi nimellä Henri I. Hän oli Haitin ensimmäinen ja viimeinen kuningas.
Christophe oli syntyperältään orja, joka täytettyään kahdeksan myytiin pariin otteeseen muutamalle henkilölle. Christophe työskenteli muun muassa majatalon tarjoilijana, ja tuona aikana hänen kerrotaan oppineen vihaamaan valkoihoisia palavasti. Vuonna 1779 hän lähti omistajansa kanssa Yhdysvaltoihin ja osallistui siellä Savannahin taisteluun osana Yhdysvaltain itsenäisyyssotaa. Huomionarvoista on kuitenkin se, että suurin osa Christophen nuoruudesta on epäselvää, mutta noustuaan kuninkaaksi Christophe saneli elämäkertansa, josta tosin ainoastaan hänen synnyinaikaansa pidetään luotettavana. 
Christophe liittyi Haitissa Ranskan armeijan riveihin ja kohosi upseeriksi. Ranskan-vastaisen Haitin vallankumouksen yhdeksi johtajaksi hän nousi vuonna 1791. Hän valtasi Ranskan tukikohdan Fort-Dauphinin ja antoi sille kuninkuuteen viittaavan nimen Fort-Royal. Hänen kuoltuaan 1820 siitä tuli Fort-Liberté, jonka nimisenä kaupunkina se on yhä olemassa. 
Christophe ei kuitenkaan hallinnut koko Haitia, vaan hän oli kapinajohtaja myös maan keisariksi vuonna 1804 julistautunutta Jean Jacques Dessalinesia vastaan, jonka hän surmautti vuonna 1806. Tämä johti maan hajoamiseen Christophen johtamaan Pohjois-Haitiin ja Alexandre Sabès Pétionin johtamaan Etelä-Haitiin sekä näiden väliseen sisällissotaan. Vuonna 1811 Christophe kruunautti itsensä Pohjois-Haitin kuninkaaksi. Kuninkaana hän vietti yleellistä elämää kuudessa eri kartanossa ja muun muassa loi ympärilleen näyttävän hovin. Hän myös järjesti eurooppalaiselle älymystölle mahdollisuuden tulla Haitiin ja osallistua sen kehittämiseen muun muassa perustamalla julkisia kouluja. Ulkomaankauppaa Pohjois-Haiti kävi ainakin amerikkalaisten ja brittien kanssa. Christophe pelkäsi kuitenkin, että ranskalaiset yrittäisivät vallata Haitin takaisin, joten hän rakennutti pakkotyöllä valtavan linnoituksen.
Christophe oli aluksi melko suosittu hallitsija, mutta ajan kuluessa hänestä tuli aina vain itsevaltaisempi, mikä nakersi hänen suosiotaan. Kun hän sai elokuussa 1820 sairaskohtauksen, jonka jäljiltä hän ei enää juurikaan kyennyt hallitsemaan, monet hänen armeijansa upseerit hylkäsivät hänet ja loikkasivat etelään. Välttääkseen kapinallisten vihat Christophe ampui itsensä 8. lokakuuta 1820. Hänen kuningaskuntansa kaatui seuraavana vuonna, kun se liitettiin Haitin tasavaltaan.
Syberia (pelisarja)

Syberia on Benoît Sokalin suunnittelema seikkailupelisarja.
Pelit on kehittänyt Microïds.
Gekkomaiset

Gekkomaiset eli gekkomaiset liskot (Gekkota) on suomumatelijoiden alalahko, johon kuuluu seitsemän heimoa ja lähes 2000 lajia liskoja. Aiemmin nämä lajit jaettiin kahden tai kolmen heimon kesken, mutta nyttemmin gekkoliskojen (Gekkonidae) heimosta on erotettu neljä uutta heimoa, joista kaksi ovat itse asiassa läheisempää sukua eväjalkaliskoille (Pygopodidae) kuin gekkoliskoille. Aiemmin gekkomaisiin on joskus luettu myös sokkoliskot (Dibamidae) ja yöliskot (Xantusiidae).
Luokittelu.
Gekkomaisten luokittelu:
Gaijin Entertainment

Gaijin Entertainment on eurooppalainen, vuonna perustettu videopelien kehittäjä. Yritys keskittyy MMO-toimintapelien kehittämiseen.
Yhtiön tunnetuimpia pelejä:
Anthonyn käärö

Anthonyn käärö on 1546 julkaistu Anthonyn laatima kuvakäärö, joka esittää 58:aa Englannin laivaston alusta. Alkujaan kolmiosainen veliinille laadittu käärö tehtiin lahjaksi kuningas Henrik VIII:lle. Se on myöhemmin leikattu osiin ja sidottu kirjaksi. Kuvien yksityiskohtien tarkkuus ei ole täysin luotettava, mutta luettelo on arvokas tietolähde Tudorien ajan laivastosta ja sen aluksista kuten "Mary Rose" ja "Henry Grace à Dieu".
Luettelossa on kaksikymmentä laivaa, viisitoista kaljaasia esimerkiksi "Antelope", kymmenen pinassia ja kolmetoista soudettavaa kaleeria.
Kesäolympialaiset 2028

Vuoden 2028 kesäolympialaiset järjestetään heinakuussa 2028 Los Angelesissa Yhdysvalloissa. Tämä on kolmas kerta, kun Los Angeles toimii kesäolympialaisten isäntäkaupunkina. Aikaisemmin Los Angelesissa on järjestetty kesäolympialaiset vuosina 1932 ja 1984, ja siitä tulee kolmas kaupunki, jossa kisat on järjestetty kolmesti.
Olympialaiset ovat kaikkiaan viidennet Yhdysvalloissa järjestettävät kesäolympialaiset ja kaikkiaan yhdeksännet olympialaiset. Yhdysvallat isännöi myös vuosien 1904 ja 1996 kesäolympialaisia ja vuosien 1932, 1960, 1980 ja 2002 talviolympialaisia.
Kisojen isäntäkaupunki piti alun perin valita Kansainvälisen olympiakomitean kokouksessa vuonna 2021, mutta syyskuussa 2017 Kansainvälinen olympiakomitea ilmoitti, että Los Angeles tulee isännöimään vuoden 2028 kesäolympialaiset.
Kansainvälinen olympiakomitea ratifioi syksyllä 2023 kisajärjestäjien ehdotukset uusiksi olympialajeiksi 2028. Ne ovat squash, kriketti, lippupallo, baseball/softball ja haavipallo (lacrosse).
Uutena lajina Los Angelesissa nähdään ainakin coastal-soudun beach sprint.
Ercanin kansainvälinen lentoasema

Ercanin kansainvälinen lentoasema (, ) on lentoasema, joka sijaitsee Pohjois-Kyproksen alueella Kyproksen saarella. Se palvelee lähinnä saaren turkkilaista pohjoisosaa ja sijaitsee noin 13 kilometriä itään Pohjois-Nikosiasta. Turkin ja muiden lentoyhtiöiden varaussivustot viittaavat Ercanin lentokenttään yleisesti nimellä Lefkoşan (Nikosian) lentoasema.
Historia.
Ercanin lentokentän edeltäjä oli Týmvoun lentokenttä. Sen rakensivat englantilaiset toisen maailmansodan aikana sotilaalliseksi lentokentäksi, kun Iso-Britannia hallitsi saarta siirtomaavallan aikana. Lentokenttä hylättiin Kyproksen itsenäistymisen jälkeen vuonna 1960. Turkin miehittäessä Kyproksen ja saaren turkkilaisia ja kreikkalaisia alueita, lentokenttää laajennettiin, ja nykyään sitä käytetään pääasiassa henkilömatkustukseen Pohjois-Kyproksella.
Breakbot

Breakbot (oikealta nimeltään Thibaut Berland Michel Jean-Marie, s. 5. lokakuuta 1981 Yvelines, Ranska) on ranskalainen tuottaja ja DJ, joka on julkaissut musiikkia Ed Banger Records -levy-yhtiöllä toukokuusta 2009 lähtien. 
Breakbot on tunnettu ehkä parhaiten remixeistään. Hänen tunnetuimpiin remixauksiinsa kuuluu muun muassa remixit artistien ja yhtyeiden kuten Röyksoppin, Digitalismin ja Chromeon kappaleista. Irina Dakeva ohjasi Breakbotin kappaleen ”Baby I’m Yours” musiikkivideon, josta tuli hitti Ranskan MTV Pulse -kanavalla. Kyseinen musiikkivideo oli myös ehdolla parhaimmaksi pienen budjetin pop / dance / urban -videoksi ja parhaimmaksi videon animaatioksi UK Music Video Awardseilla 12. lokakuuta 2010. Breakbot on julkaissut kaksi studioalbumia: "By Your Side" huhtikuussa 2012 ja "Still Waters" helmikuussa 2016. 
Populaarikulttuurissa.
Breakbotin vuoden 2008 remix Pnaun kappaleesta ”Baby” esiintyy videopelissä "Gran Turismo 5". Myös hänen oma kappaleensa ”Penelope Pitstop” esiintyy samassa pelissä.
Kemp’s Landingin taistelu

Kemp's Landingin taistelu (, tunnetaan myös nimellä Kempsvillen yhteenotto ()) oli pienimuotoinen taistelu Yhdysvaltain itsenäistymistä vaatineiden virginialaisten ja Virginian viimeisen siirtokuntakuvernööri John Murray Dunmoren sotilaiden välillä. Taistelu käytiin 15. marraskuuta 1775 Virginian Kemp's Landingissa (nykyinen Virginia Beach). Taistelu päättyi brittien voittoon. 
Pian Kemp's Landingin taistelun jälkeen Dunmore antoi niin kutsutun Dunmoren julistuksen, jossa hän julisti Virginiaan sotalain ja lupasi, että Britannian armeijan puolelle liittyneet paikalliset mustat orjat saisivat vapautuksen.
Tip Top

Tip Top on vuonna 2013 ensi-iltansa saanut Serge Bozonin ohjaama ranskalais-luxemburgilais-belgialainen rikoskomediaelokuva, jonka pääosissa ovat Isabelle Huppert, Sandrine Kiberlain ja François Damiens. Elokuva perustuu walesilaisen Bill Jamesin samannimiseen "Sally Bithron" -romaaniin "Tip Top" (2006), jonka pohjalta Serge Bozon, Axelle Ropert ja Odile Barski laativat elokuvan käsikirjoituksen. Elokuvan tuottajina olivat Jesus Gonzalez-Elvira, Philippe Martin, Nicolas Steil ja David Thion.
"Tip Top" sai ensi-iltansa vuoden 2013 Cannesin elokuvajuhlilla "Quinzaine des réalisateurs" -esityssarjassa.
Juoni.
Algerialainen Farid Benamar, Ranskan poliisin ilmiantaja, löydetään murhattuna pienestä ranskalaiskunnasta. Epätavallinen naispoliisikaksikko, Esther Lafarge ja Sally Marinelli (Isabelle Huppert ja Sandrine Kiberlain), alkaa tutkia poliisin mahdollista osallisuutta ilmiantajan murhaan.
Tuotanto.
"Tip Topin" kuvaukset alkoivat toukokuussa 2012. Elokuva kuvattiin Belgiassa ja Luxemburgissa lähes neljän miljoonan euron budjetilla. Elokuvan tuotantoyhtiöinä olivat ranskalaiset Les Films Pelléas, Iris Films, Canal+, Ciné+ ja Hérodiade, luxemburgilainen Iris Productions sekä belgialainen Artémis Productions. "Tip Topin" virallinen traileri julkaistiin 4. heinäkuuta 2013.
Julkaisu ja vastaanotto.
"Tip Top" sai ensi-iltansa Cannesin elokuvajuhlilla Ranskassa 19. toukokuuta 2013. Elokuva sai teatteriensi-iltansa Ranskassa 11. syyskuuta 2013 ja Belgiassa 25. joulukuuta 2013. Rézo Films oli elokuvan teatterilevittäjänä Ranskassa ja Alternative Films Belgiassa. Elokuva keräsi Ranskassa teatterikierroksensa aikana 82 834 katsojaa.
"Tip Top" on saanut elokuvakriitikoilta ja yleisöltä sekalaisen ja kielteisen vastaanoton. Rotten Tomatoes -sivuston mukaan 50% kriitikoista on antanut elokuvalle positiivisen arvosanan 5,5/10 keskiarvolla. Keräys perustuu 14 arviointiin. 75 käyttäjästä 22% on antanut elokuvalle positiivisen arvosanan 2/5 keskiarvolla. Metacritic-sivuston mukaan seitsemän arvostelun perusteella elokuva on saanut 64 pistettä sadasta mahdollisesta. Internet Movie Databasen 373 käyttäjää on antanut elokuvalle keskiarvon 4,8/10.
"Tip Top" julkaistiin Ranskassa DVD:lle 4. maaliskuuta 2014. Elokuva julkaistiin Yhdysvalloissa niin DVD:lle kuin blu-rayllekin 12. toukokuuta 2015.
GND (tunniste)

 
GND eli GND-tunniste (; ) on Saksan kansalliskirjaston () ja sen saksankielisen kulttuuripiirin yhteistyökumppanien luoma yksilöintitunniste ihmisille, organisaatioille, kokouksille ja tapahtumille, maantieteelliselle informaatiolle, hakusanoille ja teosnimille. 
Esimerkiksi presidentti Urho Kekkosen GND-tunniste on 118777017. Vastaavasti esimerkiksi Itä-Suomen yliopiston GND-tunniste on 16162019-X ja Halti-tunturin GND-tunniste on 1046172026.
Muodostetun tunnistetietokannan aineisto on vapaasti saatavissa avoimilla Creative Commons Zero (CC0) -lisenssiehdoilla MARC 21 -luetteloformaatissa, sen xml-muodossa ja RDF-muotoisena.
GND-tunniste luotiin vuonna 2012, jolloin sillä korvattiin useita aiemmin käytettyjä erillisiä tunnistetyyppejä (saksalainen henkilönimitunniste PND, organisaatiotunniste GKD, aihepiiritunniste SWD ja Saksan musiikkiarkiston yleinen nimiketiedosto DMA-EST-Datei). 
GND-aineiston päätyyppiluokat.
GND-tunnisteilla kuvattu aineisto luokitellaan seitsemään päätyyppiin
Great Bridgen taistelu

Great Bridgen taistelu () on Yhdysvaltain vapaussodan taistelu, joka käytiin 9. joulukuuta 1775 Great Bridgessa, Virginiassa. Taistelussa William Woodfordin johtamat, Yhdysvaltain itsenäistymistä tukeneet kapinalliset löivät brittijoukot. Taistelussa haavoittui kapinallisten puolella vain yksi mies, kun taas britit menettivät kuolleina tai haavoittuneina pelkästään ammattisotilaita lähteestä riippuen 62–102 miestä. 
Great Bridgen taistelun jälkeen Britannia joutui vetäytymään aiemmin hallitsemastaan Virginian provinssista. Muun muassa provinssin kuvernööri, lordi John Murray Dunmore joutui taistelun jälkeen pakenemaan alueelta.
Lily Hanson

Lily Hanson (aikaisemmin Joseph ”Joe” Blain Hanson; s. 23. helmikuuta 1983 Fosston, Minnesota, Yhdysvallat) on yhdysvaltalainen kirjoittaja ja koomikko. Tällä hetkellä hän asuu Los Angelesissa. 
Elämä ja ura.
Hanson esiintyi televisiosarjan "Kaunotar ja nörtti" ensimmäisellä tuotantokaudella vuonna 2005. Hän on käsikirjoittanut Ray William Johnsonin sarjaa "Equals Three". 
Hanson aloitti vuonna 2010 Internet-sarjan nimeltä ”Joe Goes” (), jossa hän vierailee konventeissa, eri tilaisuuksissa ja eri maissa käyden tarkoituksellisesti kiusallisia keskusteluja ihmisten kanssa. Hän on käynyt muun muassa Suomessa, Ruotsissa sekä Islannissa. "Joe Goes" -sarjan jakso ”Joe Goes to Exxxotica Expo” sai paljon näkyvyyttä Internetissä ja pääsi "The Huffington Postin" etusivulle. 
Yksityiselämä.
Hanson on Wu-Tang Clan -yhtyeen fani, ja hänellä on tatuointi yhtyeestä niskassa. Hän on myös yhtyeestä paljon vaikutteita saanut rap-artisti, ja on muun muassa esitellyt freestyle rap -taitojaan videoillaan. Hanson on julkaissut omaa musiikkiaan nimellä "Bino White".
Suramiini

Suramiini (C51H40S6N6O23) on sulfonoituihin ureajohdannaisiin kuuluva orgaaninen yhdiste. Lääketieteessä suramiinia käytetään eräiden alkueläintautien, kuten aikaisen vaiheen unitaudin hoitamiseen. Suramiini on WHO:n ylläpitämällä listalla tärkeimmistä lääkeaineista.
Ominaisuudet ja käyttökohteet.
Suramiinia käytetään yleensä sen natriumsuolana eli suramiininatriumina. Yhdiste on valkoista tai hieman kellertävää tai punertavaa jauhetta. Suramiini liukenee tässä muodossa veteen ja hieman etanoliin, mutta ei esimerkiksi dietyylieetteriin, kloroformiin tai bentseeniin.
Suramiini tehoaa moniin alkueläimiin kuten "Trypanosoma"-suvun lajeihin sekä eräisiin matoihin kuten jokisokeutta aiheuttavaan "Onchocerca volvulus" -lajiin. Yhdisteen tarkka vaikutusmekanismi ei ole tiedossa, ja on mahdollista, että vaikutusmekanismeja on useita. Suramiinin on todettu inhiboivan glykolyysiin, nukleotidien synteesiin ja muihin solujen toiminnan kannalta tärkeisiin aineenvaihduntareitteihin osallistuvia kinaasi- ja dehydrogenaasientsyymejä. Suramiini on ollut 1920-luvulta alkaen varhaisen vaiheen unitaudin ensilinjan hoito. Yhdiste ei läpäise veri-aivoestettä, minkä vuoksi se ei sovellu toisen vaiheen, jossa loisiot ovat saavuttaneet keskushermoston, unitaudin hoitoon. Lääkeaine annetaan ruiskeena suoneen. Suramiinia voidaan käyttää yhdessä muun muassa melarsoprolin tai tryparsamidin kanssa. Suramiinia on tutkittu myös HIV:n hoidossa, koska se estää viruksen käänteiskopioijaentsyymin toimintaa.
Haittavaikutukset.
Tyypillisimpiä suramiinin aiheuttamia haittavaikutuksia ovat huonovointisuus, kuumeilu ja allergiset oireet. Myös proteiinin määrä virtsassa voi lisääntyä. Lääkeaine voi myös aiheuttaa polyneuropatiaa ja valoherkkyyttä. Vakavia haittavaikutuksia voivat olla maksatoksisuus ja munuaisten toimintahäiriöt.
Valmistus.
Suramiinisynteesin lähtöaine on 1-naftyyliamiini-4,6,8-trisulfonihappo, jonka aminoryhmä reagoi 3-nitro-4-metyylibentsoyylikloridin kanssa muodostaen amiinin. Muodostuneen kondensaatiotuotteen nitroryhmä pelkistetään raudan avulla aminoryhmäksi ja tämä välituote reagoi muodostaen amiinin m-nitrobentsoyylikloridin kanssa. Seuraava vaihe on taas nitroryhmän pelkistys aminoryhmäksi. Suramiinin synteesin viimeisessä vaiheessa tämä välituote reagoi fosgeenin kanssa muodostaen ureajohdannaisen.
Liquid

Liquid on brittiläisen Recoilin viides studioalbumi, joka julkaistiin levy-yhtiöllä Mute Records 21. maaliskuuta 2000. Se nauhoitettiin Alan Wilderin The Thin Line -nimisellä kotistudiolla Sussexissa heinäkuun 1998 ja kesäkuun 1999 välillä. Albumin tuotti Wilder itse, kumppaninsa Hepzibah Sessan avustuksella. 
"Liquidin" musiikki jatkuu samalla tyylillä Recoilin aikaisemman albumin "Unsound Methodsin" kanssa, tosin "Liquidin" musiikki on keskittynyt Wilderin kokemaan kuolemanrajakokemukseen vuonna 1994, jolloin Wilder ajoi kumppaninsa Hepzibah Sessan kanssa Skotlannissa, kun Panavia Tornado -sotilaslentokone osui heidän edessä olevaan rinteeseen. Lentokoneessa olevat kaksi henkilöä kuolivat. Albumin idea, eritoten kappale ”Black Box” keskittyy lentokoneen pilotin ajatuksiin elämänsä viimeisillä hetkillä. 
Recoil valitsi albumiin jälleen kerran monimuotoisen ryhmän laulajia – maailmanlaajuista suosiota saanut, myös Mute Recordsilla olevan artistin Diamanda Galásin, 1940-luvun gospel-laulajat Golden Gate Jubilee Quartet -kvartetista, New Yorkista tulevat spoken word -esiintyjät Nicole Blackmanin ja Samantha Coerbellin ja katalaaninkielisen kertojan, Recoilin fanin Rosa Torraksen. Muita albumiin kontribuoineita muusikkoja olivat muun muassa Curve-yhtyeen Dean Garcia (bassokitara) ja Steve Monti (rummut), Ian Dury and the Blockheadsin Merlin Rhys-Jones (kitara) ja Miranda Sex Gardenin, Wilderin kumppani Hepzibah Sessa (viulu).
Huomioitavaa on kappale ”Jezebel”, jossa esiintyy 1940-luvun gospel-kvartetti Golden Gate Jubilee Quartet. Jotkut väittävät Mobyn vuotta aikaisemmin julkaistun albumin "Playn" olevan tämän inspiraationa. Kyseisellä albumilla käytettiin yhdysvaltalaisen muusikon Alan Lomaxin nauhoituksia. Samantapainen kappale tosin esiintyy Recoilin vuoden 1992 albumilla "Bloodline", jolla Moby esiintyi, mahdollisesti tehden "Bloodlinesta" inspiraation "Play"-albumille. 
Nine Inch Nails soitti "Liquid"-albumin ennen lavalle saapumista hänen "Fragility"-kiertueensa aikana vuonna 2000.
Saksan liittopäivävaalit 1990

Saksan 12. liittopäivävaalit järjestettiin 2. joulukuuta 1990. Kyseessä olivat yhdistyneen Saksan ensimmäiset liittopäivävaalit. Vaaleissa valittiin liittopäivien kaikki 662 jäsentä. 46 995 915 ihmistä kävi äänestämässä äänestysaktiivisuuden ollessa 77,8 prosenttia. Näissä vaaleissa puolue pääsi poikkeuksellisesti äänikynnyksen yli, jos se sai vähintään viisi prosenttia äänistä joko Länsi- tai Itä-Saksassa, kun normaalisti Saksassa on vaadittu viiden prosentin kannatusta valtakunnallisella tasolla.
Tulokset.
Liittokansleri Helmut Kohlin johtama CDU/CSU:n ja FDP:n koalitiohallitus säilytti enemmistönsä liittopäivillä ja jatkoi siten Saksan johdossa. Vastaperustettu PDS sai ensimmäistä kertaa edustajia liittopäiville.
Sertinki

Sertinki (&lt;, paitakangas) on valkaistu tai yksiväriseksi värjätty, palttinasidoksinen puuvillakangas, joka on liisteröity ja moareeviimeistelty. Sitä käytetään tavallisesti vuorikankaana.
Millî Görüş

Millî Görüş on turkkilaisten Länsi-Euroopassa toimiva islamilainen järjestö. Sitä on kuvattu suurimmaksi lännessä toimivaksi islamilaiseksi järjestöksi ja merkittävimmäksi turkkilaisen diasporan järjestöksi Euroopassa. Vuonna 2005 järjestö ilmoitti sillä olevan 87 000 jäsentä Euroopassa, joista 50 000 Saksassa.
Järjestö sai alkunsa turkkilaisen poliitikko Necmettin Erbakanin vuonna 1969 julkaisemasta manifestista "Millî Görüş" (Kansallinen visio).
Erbakan varoitti Eurooppaan integroitumisesta ja piti Euroopan unionia siionistien ja katolilaisten projektina Turkin assimiloimiseksi ja maallistamiseksi. Manifesti viittaa islamiin vain ylimalkaisesti ja kiertoilmauksin, koska Turkissa uskonnon käyttö politiikassa on laitonta.
Moskovan yhteiskuntatieteellinen instituutti

Moskovan yhteiskuntatieteellinen instituutti 
oli Neuvostoliiton aikana Moskovassa toiminut kapitalististen maiden kommunististen puolueiden kaadereille tarkoitettu oppilaitos. Suomalaisten kommunistien keskuudessa se tunnettiin paremmin nimellä puoluekoulu. Koulua ja siellä opiskelua on kuvattu mm. Eero Materon kirjassa Brežnevin opissa – Muistelma Moskovan puoluekoulusta (Myllylahti 2012).
Johann Georg Theodor Grässe

Johann Georg Theodor Grässe (31. tammikuuta 1814 Grimma, Saksin kuningaskunta – 27. elokuuta 1885 Niederlößnitz, Saksan keisarikunta) oli saksalainen bibliografi ja kirjallisuushistorioitsija, joka toimi Saksin kuninkaan Fredrik August II:n kirjastonhoitajana ja Grünes Gewölbe -museon johtajana. Hän kirjoitti elämänsä aikana useita teoksia.
Elämä.
Johann Georg Theodor Grässen isä oli latinan professori Johann Gottlob. Hänen äitinsä oli Juliana Amalia. Grässe opiskeli Leipzigin yliopistossa filosofiaa ja arkeologiaa, ja hän valmistui vuonna 1834.
Grässe työskenteli 1840–1848 opettajana. Laajojen kielten ja kirjallisuuden tietojensa ansiosta hänet nimettiin 1843 Saksin kuninkaan Fredrik August II:n henkilökohtaiseksi kirjastonhoitajaksi. Grässe toimi tehtävässä vuoteen 1854. Hän sai myös muita kuninkaallisia tehtäviä, kun hänet valittiin 1848 kuninkaallisen rahakokoelman ja 1852 posiinikokoelman hoitajaksi. Grässe valittiin 1864 Grünes Gewölbe -museon johtajaksi. Hän jäi eläkkeelle 1882 näön heikkenemisen takia ja kuoli 1885.
Työt.
Grässen kiinnostuksen kohteet olivat laaja-alaisia, ja hän julkaisi monia teoksia. Hänen töihinsä kuuluvat muun muassa bibliografiset, kirjallisuustieteelliset ja historialliset työt. Hänen tunnetuimpia teoksiaan ovat bibliografia "Leitfaden der allgemeinen Literaturgeschichte" ja latinankielisten paikannimien sanakirja "Orbis Latinus".
Neuvostoliiton ilmapuolustus

Neuvostoliiton ilmapuolustus () oli Neuvostoliiton asevoimien ilmapuolustuksesta vastannut puolustushaara. V-PVO oli puolustushaarana rinnakkainen Neuvostoliiton ilmavoimille ja käytti osittain eri kalustoa.
Historia.
Ilmatorjunta sai alkunsa Venäjällä vuonna 1914 kun luotiin ensimmäiset ilmatorjuntapatterit, myöhemmin kuunteluasemat ja sulkupallot. Toukokuussa 1918 perustettiin ensimmäisen kerran ilmatorjuntapatterien muodostamisen johtoporras ja vuonna 1927 puna-armeijan pääesikunnassa osasto ja 1930 virasto () jonka vastuulla oli ilmapuolustus. Ilmapuolustus perustui pitkään ilmatorjuntatykkeihin ja sen johdossa oli tykistökenraali.
Toisen maailmansodan aikana 9. marraskuuta 1941 perustettiin ilmapuolustuksen komentajan asema, johon nimettiin kenraalimajuri Mihail S. Gromadin (Михаил Степанович Громадин). Tammikuussa 1942 ilmapuolustus sai ensi kertaa käyttöönsä hävittäjäkoneita. Huhtikuussa 1942 perustettiin Moskovan ilmapuolustuksen rintama ja Leningradin ja Bakun ilmapuolustusarmeijat. Kuitenkin kesäkuussa 1943 ilmapuolustuksen komentajan virasto lakkautettiin. Ilmapuolustus uudelleenjärjesteltiin 1944 Pohjois- ja Etelärintamaksi ja Kaukasian rintamaksi ja Moskovan erikoisilmapuolustusarmeijaksi ja Siperiassa Primorskajan, Priamurskajan ja Zabaikalskajan ilmapuolustusarmeijoiksi.
Ilmapuolustus puolustushaarana lakkautettiin Neuvostoarmeijan joukkojen supistuksissa 1945–1949, minkä jälkeen ilmapuolustus oli ilmavoimien aselaji.
Ilmapuolustus perustettiin uudelleen 1954 ja Leonid Govorov nimettiin sen komentajaksi.
Neuvostoliiton ilmapuolustusjoukot toimivat myös ulkomaisissa konflikteissa.
64. ilma-armeijakunta puolusti Korean ilmatilaa vuosina 1950–1953. Siihen kuului kolme ilmapuolustusdivisioonaa ja neljä ilmatorjuntatykistödivisioonaa.
18. erikoisilmatorjuntaohjusdivisioona puolusti Egyptin ilmatilaa vuosina 1970–1972.
PVO:n joukkoja oli myös puolustamassa Syyrian pääkaupunkia Damaskosta ja myöhemmin Syyrian ilmatilaa S-200-ohjuksin.
Venäjä peri pääosan Neuvostoliiton ilmapuolustuksen kalustosta. Venäjä lakkautti ilmapuolustuksen 1998 ja se yhdistettiin ilmavoimiin.
Venla Kokkonen

Venla Kokkonen (s. 1983 Lappeenranta) on suomalainen toimittaja. Hän juonsi Yleisradion YleX-kanavan "Uuden musiikin ohjelmia" vuosina 2010–2017. Toukokuussa 2017 Kokkonen aloitti "Iltalehden" toimittajana.
Ura.
Kokkonen tuli YleX-kanavalle työharjoitteluun kesällä 2006. Freelancer-työskentelyn jälkeen hän aloitti täysipäiväisenä toimittajana syksyllä 2008, jolloin hän juonsi "YleX Aamua" yhdessä Matti Ylösen ja Juuso Pekkisen kanssa. Vuodenvaihteesta 2010 Kokkonen siirtyi "Uuden musiikin ohjelmien" juontajaksi. Kokkonen juonsi viimeisen "Uuden musiikin" iltavuoron lähetyksensä 27. huhtikuuta 2017. Toukokuussa 2017 hän aloitti "Iltalehden" viihde- ja kulttuuritoimittajana.
Kokkonen valittiin musiikkialan Musiikki &amp; Media -tapahtuman Industry Awards -gaalassa vuoden toimittajaksi vuonna 2015. Hän esiintyi vuonna 2013 "Iholla"-ohjelmassa.
Koulutukseltaan Kokkonen on medianomi.
Karisteheinät

Karisteheinät ("Sporobolus") on heinäkasvien (Poaceae) heimoon kuuluva kasvisuku. Sukuun kuuluu 184 lajia.
Suvun lajeista muun muassa preeriakaristeheinää ("Sporobolus heterolepis") käytetään koristekasvina.
Kongressin kirjaston kontrollinumero

Kongressin kirjaston kontrollinumero, joka lyhennetään LCCN (, alkujaan "Library of Congress Catalog Card Number") on Yhdysvaltain kansalliskirjastona toimivan Kongressin kirjaston (LOC) aineistonsa luokittelussa käyttämä merkkijono. LCCN-tunnusta käytetään kirjojen ja muun bibliografisen aineiston yksilöintiin (wikidatassa tunnuksen ID on ). 
Täsmällisessä kielenkäytössä LCCN-tunnusta ei tule sekoittaa Kongressin kirjaston henkilö- tai organisaatiotunnisteeseen (lyhenne LC NAF, LC NACO). Myös Kongressin kirjaston luokittelujärjestelmä () on eri asia. 
LCCN-tunnuksen rakenne.
LCCN-tunnuksella on kaksi erilaista rakennetta. LCCN-tunnuksen A-rakennetta käytettiin Kongressin kirjastossa bibliografisen aineiston luetteloinnissa vuosina 1898–2000. Tunnuksen B-rakenne on ollut käytössä vuodesta 2001 lähtien. Perusmuodossaan tunnuksen pituus on 12 merkkiä, joskin aiemmassa A-rakenteessa käytettiin toisinaan lisäyksenä kirjaintunnisteita. Uudemman B-tunnuksen rakenne poikkeaa jonkin verran aiemmasta, koska luettelointivuosi esitetään neljällä merkillä. 
LCCN-tunnuksilla on seuraava perusrakenne:
Kongressin kirjaston auktoriteettitunniste.
Henkilöiden ja organisaatioidenyksilöimistä varten on olemassa Kongressin kirjaston nimitunniste eli LCNAF-tunniste (kirjaimellisesti "Kongressin kirjaston nimiauktoriteettitiedosto"; , lyh. LC NAF, LC/NAF eli "NACO Authority File", lyh. LC NACO; Wikidatassa tätä vastaa LCAuth ID -tunnus, ID ). Kongressin kirjaston nimitunnisteen rakenne on bibliografisen LCCN-tunnuksen kaltainen.
Huhtikuuhun 2011 mennessä Kongressin kirjaston yksilöivä nimitunniste (LCNAF) oli annettu jo yli kahdeksalle miljoonalle kohteelle. Nämä voivat olla henkilön ja organisaation ohella esimerkiksi maantieteellisiä paikkoja tai tapahtumia.
Esimerkkejä.
Sofi Oksasen teoksen "Puhdistus" (2009) alkuperäisen suomenkielisen teoksen LCCN-tunnus (ilman kirjanprefiksiä "no") on 2010411502. Teoksen yhdysvaltalaisen käännöksellä ("Purge" vuodelta 2010) on LCCN-tunnus 2010282603. Molemmat teokset on luetteloitu Kongressin kirjastoon vuosinumerokentän mukaan vuonna 2010. Teostunnusten alkukirjaimet no kertovat, että kirjat on luetteloinut yhdysvaltalainen Online Computer Library Center (OCLC), joka yhteistyökirjastojensa kanssa täydentää ja ylläpitää WorldCat-luetteloa, joka on erittäin laaja, maailmanlaajuisesti käytetty kirjastojen yhteisluettelo.
Kongressin kirjaston nimiautoriteettitunnuste kirjailija Sofi Oksaselle on puolestaan nb2007015525. Tässä alkukirjaimet nb kertovat, että auktorisoinnin lähteenä oli British Library. 
Vastaavasti kirjailija, kuvittaja Mauri Kunnaksen nimitunniste on n82035097 ja esimerkiksi hänen kirjoittamansa teoksen "Koirien Kalevala" englanninkielisen version LCCN-tunniste n94094288. Tässä prefiksiä edustaa vain Kongressin kirjastoon viittaava n-merkki, jolta kirjailija on saanut yksilöivän nimitunnisteen vuonna 1982.
Suicideboys

Suicideboys (tyyliteltynä $uicideboy$) on Yhdysvaltojen New Orleansista, Louisianasta kotoisin oleva kahdesta serkuksesta muodostuva rap-duo. Duon kuuluvat lukuisilla alter egoilla esiintyvät Ruby da Cherry (oikealta nimeltään Aristos Petrou) sekä $crim (oikealta nimeltään Scott Arceneaux Jr.).
Duon musiikille tyypillisiä ovat Three 6 Mafia -vaikutteet, memphis rap -vokaalisamplet ja kertosäkeiden korvaaminen sampleilla. Duo ei kuitenkaan aina noudata näitä tyylipiirteitä, vaan muuntelee niitä.
Duo esiintyi Suomessa ensimmäistä kertaa Blockfesteillä 19. elokuuta 2017, toisen kerran 14. tammikuuta 2018, kolmannen kerran 17. elokuuta 2018 Blockfesteillä, neljännen kerran 20. heinäkuuta 2019 Weekend Festivaaleilla ja viidennen kerran 6. maaliskuuta 2023 Helsingin jäähallilla.
Historia.
Scrim &amp; Ruby ovat serkukset, jotka kasvoivat 7th Wardissa, New Orleansissa, Louisianan osavaltiossa. Kumpikin heistä kiinnostui musiikista jo lapsina. Ennen kuin he muodostivat duon vuonna 2014, Aristos soitti kitaraa, viulua, pianoa, rumpuja, bassoa sekä oppi räppäämään hyppien samalla paikallisista punk-bändeistä toiseen. Scott aloitti DJ-hommat 13-vuotiaana ja tuli sen kautta tunnetummaksi, jonka jälkeen hän alkoi hostaamaan mixtapeja paikallisille räppäreille ja 19-vuotiaana itse tuottamaan musiikkia.
Sanoitukset.
Duon sanoitukset kertovat muun muassa huumeista, satanismista, omista kokemuksista elämässä ja taisteluista addiktioita, itsetuhoisuutta ja masennusta vastaan.
Diskografia.
"Pääartikkeli: Suicideboysin diskografia"
Watch Dogs 2

Watch Dogs 2 on Ubisoftin julkaisema jatko-osa "Watch Dogs" -pelille. Peli on julkaistu vuonna PlayStation 4:lle, Windowsille ja Xbox Onelle.
Peli käyttää EasyAntiCheat-suojausta, joka on herättänyt myös kritiikkiä.
Pelin jatko-osa "" julkaistiin 29. lokakuuta 2020.
Vastaanotto.
Peli on saanut IGN:n arvostelussa arvosanan 8.5/10.
Jean Baptiste Vanmour

 Jean Baptiste Vanmour (1671–1737) oli ranskalais-flaamilainen taidemaalari, joka asui Osmanien valtakunnassa 1700-luvun ensimmäisinä vuosikymmeninä. 
Varhainen elämä.
Vanmourin varhaisista vaiheista tiedetään vain vähän. Hänen kerrotaan syntyneen Valenciennesissa ja opiskelleen maalausta Jacques-Albert Gérinin studiossa.
Taiteilijana Osmanien valtakunnassa.
Vuonna 1699 hän liittyi Osmanien valtakuntaan lähetetyn Ranskan suurlähettiläs Charles de Ferriolin seurueeseen. Hän sai Ferriolilta toimeksiannon maalata sata muotokuvaa osmaneista. Maalausten valmistuttua Vanmour julkaisi grafiikanvedossarjan "Recueil de cent estampes représentant différentes nations du Levant", josta tuli hyvin suosittu länsimaissa ja sitä painettiin viidessä maassa.
Vuonna 1711 Ferriol palasi Ranskaan, mutta Vanmour pysyi Istanbulissa tehden töitä muille eurooppalaisille lähetystöille. Muun muassa Alankomaiden Osmanien lähettiläs Cornelius Calkoen oli taiteen keräilijä ja palkkasi Vanmourin tekemään maalauksia useita kertoja. Vanmour palkkasi Istanbulissa sijaitsevaan studioonsa myös assistentteja, jotka valmistivat teoksia hänen luonnostensa ja asetelmiensa pohjalta. 
Vanmour kuvasi aikakauden länsimaisille ihmisille hyvin eksoottista ja tuntematonta aihettaan yksityiskohtaisella tarkkuudella, kiinnittäen huomiota kulttuurillisiin eroavaisuuksiin elintavoissa sekä värikkääseen ja koristeltuun pukeutumiseen. Häntä pidetään tärkeimpänä Osmanien valtakunnan renessanssiksi kutsutun tulppaanikauden länsimaisena tarkkailijana ja tallentajana. Vuonna 1730 Patrona Halilin johtamat konservatiivis-uskonnolliset kapinalliset kaatoivat tulppaanikauden hallinnon. Vaikka kapinalliset vastustivat ajankohtana yleistynyttä länsimaista vaikutusta Osmanien valtakuntaan, Vanmour selviytyi vallanvaihdoksen tuhoista ja teki aiheesta useita maalauksia. Hänen teoksiaan on nähtävillä Amsterdamin Rijksmuseumissa.
Blindspot

Blindspot on yhdysvaltalainen Martin Geron luoma rikosdraamasarja, jonka päärooleissa ovat Sullivan Stapleton ja Jaimie Alexander. Yhdysvalloissa sarjan esittäminen aloitettiin 29. syyskuuta 2015 NBC:n kanavalla. Suomessa sarjaa on esitetty Liv-kanavalla, jonka jälkeen jaksot ovat olleet nähtävissä myös Nelonen Median Ruutu suoratoistopalvelussa.. Sarjaa on esitetty uusintana myös Hero-kanavalla.
Kolmentoista ensimmäisen jakson jälkeen sarja sai NBC:ltä niin sanotun "back nine order" -tilauksen, jolla kauden jaksojen määrä kasvoi 22:een ja tuon päälle tilattiin vielä yksi jakso hyvin menestyneen kauden päätteeksi.
Marraskuussa 2015 NBC tilasi sarjalle toisen tuotantokauden, jonka esittäminen aloitettiin 14. syyskuuta 2016.
NBC tilasi sarjalle kolmannen tuotantokauden, jonka esittäminen alkoi Yhdysvalloissa 27. lokakuuta 2017. Suomessa sarjan kolmannen tuotantokauden esittäminen alkoi Ruutu Plus -suoratoistopalvelussa 2. marraskuuta 2017 ja Liv-kanavalla 4. tammikuuta 2018.
Sarjasta on tehty yhteensä viisi kautta. Viimeisen kauden esitys aloitettiin Yhdysvalloissa 7. toukokuuta 2020. Suomessa sarjan kaikki kaudet ovat katsottavissa Elisa Viihde Viaplay -suoratoistopalvelussa.
Hedda Bångman

Hedda Bångman (s. 28. huhtikuuta 1995 Tukholma) on ruotsalainen maastohiihtäjä. Hänen seuransa on Offerdals SK.
Bångman on ollut maailmancupissa parhaimmillaan 46:s Östersundissa kymmenen kilometrin vapaan hiihtotavan kilpailussa 15. helmikuuta 2015 ja Falunissa 15 kilometrin perinteisen hiihtotavan kilpailussa 29. tammikuuta 2017.
Bångman oli mukana juniorien MM-kilpailuissa 2013, 2014 ja 2015 sekä alle 23-vuotiaiden MM-kilpailuissa 2016. Hänen paras saavutuksensa henkilökohtaisilla matkoilla näissä kilpailuissa oli yhdeksäs sija perinteisen hiihtotavan sprintissä Almatyssä 2015.
Ruotsin-mestaruuskilpailuissa Bångmanin paras saavutus on kahdeksas sija yhdistelmäkilpailussa Piitimessä 2016.
Århusin sopimus

Århusin sopimus on kansainvälinen yleis- ja ympäristösopimus, joka solmittiin Tanskan Aarhusissa (tuolloin Århus) 25. kesäkuuta 1998. 
Sopimuksen tavoitteena on edistää kansalaisten vaikutusmahdollisuutta päätöksiin, jotka koskevat heidän elinympäristöään. Sopimuksessa mukana olevat valtiot takaavat ympäristöasioissa kansalaisilleen oikeuden saada tietoa ja osallistua päätöksentekoon sekä vireillepano- ja muutoksenhakuoikeuden.
Århusin yleissopimus vahvistaa perussäännöt, joilla pyritään edistämään kansalaisten osallistumista ympäristöasioihin ja ympäristölainsäädännön täytäntöönpanoon. Århusin yleissopimuksessa on kolme pilaria, joista kullakin myönnetään erilaisia oikeuksia: ensimmäisellä pilarilla mahdollistetaan ympäristöä koskevan tiedon saanti, toisella osallistuminen päätöksentekomenettelyihin ja kolmannella muutoksenhaku- ja vireillepano-oikeus.
Århusin sopimus on Yhdistyneiden kansakuntien Euroopan talouskomission yleissopimus. Euroopan yhteisö allekirjoitti yhdessä kaikkien jäsenvaltioidensa kanssa Århusin sopimuksen vuonna 1998. Sopimus astui voimaan 30. lokakuuta 2001, jolloin se oli ratifioinut 17 maata etupäässä Itä-Euroopasta ja Keski-Aasiasta. 29. huhtikuuta 2017 mennessä sopimuksen oli ratifoinut tai hyväksynyt 46 valtiota ja Euroopan unioni.
Suomessa eduskunta hyväksyi sopimuksen 21. kesäkuuta 2004 ja tasavallan presidentti 13. elokuuta 2004. Sopimus astui voimaan Suomessa 30. marraskuuta 2004. Suomen lainsäädäntö täytti sopimuksen vaatimukset kuitenkin jo aikaisemmin.
Niin kuin kivelle puhutaan

Niin kuin kivelle puhutaan on suomennosvalikoima Paul Celanin runoja eri kokoelmista. Teoksen on suomentanut Jukka Koskelainen ja julkaissut vuonna 1993 Nuoren Voiman Liitto yhdessä kustantaja Tammen kanssa. Kokoelman lopussa on suomentajan jälkisanat. 
Jälkisanoissa Koskelainen kirjoittaa, että alun kokoelmia sävyttävät romantiikka ja surrealismi. Vähä vähältä lyyrisyys katosi, runot lyhenivät ja kieli pirstoutui. Juuri loppukauden kokoelmiin perustuu Celanin maine hermeettisenä runoilijana. Hän itse tosin kiisti hermeettisyyden. Tunnetuin runo on "Todesfuga" (Kuolemanfuuga, Kuolonfuuga), josta on tehty aiemmin kolme suomennosta (Tuomas Anhava, Aki Salmela ja Merja-Riitta Stenroos). Runoissa on usein vastapareja, ja ne on kirjoitettu puhuttelumuotoon. Celanin runoissa on viittauksia eri suuntiin, mutta niiden tulkintaa on tehty eri tavoin. Saksassa hänen tuotannostaan on kirjoitettu runsaasti selitysteoksia. Teoksen lopussa Koskelainen esittää Celanin sanastosta omia tulkintojaan.